
Hármas vizit

A Hármas vizit címet adtam a képnek, amely egy fotel tetején lévő macskát jelenít
meg, sebbel a nyakán, illetve három négyzet alakú fényképszűrőt, amit egy ismert
képszerkesztő programban terveztem. Az állat maga fotó alapján készült semleges sötét
háttérrel, mely kiemeli a kompozíciót, majd elkészülte után fényképezőgép
használatával digitalizáltam a festményt, hogy feldolgozhassam a képszerkesztőben, és
megkomponálhassam a felső réteget, azaz a három négyzetet.
Ez a 80x80 cm-es, olajfestékkel vászonra vitt mű egy olyan összetett alkotás, mely
magába foglalja, a hiperrealizmust és a digitális művészetet, anélkül, hogy bármelyik
irányba is eltolódna. Ez egyfajta medializált festészet, a digitális és a hagyományos kép
egymásra hatása. A mindennapos használatú digitális kép struktúrája, színviszonyai
írják át itt a hagyományos festészet (olaj, vászon) kereteit. A képen elhelyezett
négyzetek kép a képben elven is működnek, s funkciójuk több síkon értelmezhető.
Egyrészt kvázi tájképként, másrészt röntgenként is felfoghatók, de mindenképp
fragmentálják, részleteire bontják a képet, új "értelmezési" ablakokat nyitnak meg rajta.
Átvezetnek egy másik képsíkra, külön-külön átjáróként, de az alapmotívum összefogó
jellege miatt mégis egységesen. A szűrők használatával megidézett képstruktúrák,
áttetsző rétegekként funkcionálnak, az egymás mögöttiség és az egymás felettiség
érzetét is megidézve a képtérben. A hármas vizit cím e három értelmezési réteg, átjáró
három irányát jelöli.



